Pitze

De Pitze oder ok Pitzbach is en 40,5 Kilometer langen Stroom in de Ötztaler Alpen in’n Bezirk Imst, Tirol, Öösterriek, de von rechts in’n Inn münnt. Alltohoop 46 Gletschers mit en Rebeed von 35 km² warrt jemehr Water na de Pitze loos. Sied de Johren 1960 warrt en Deel von dat Water ut dat Pitztal över Röhren na’n Gepatschspeicher leidt, üm dor Energie to tügen.

 Verloop 

De Pitze hett ehren Born as Gletscherbeek ut’n Mittelbergferner in de Neegd von de Braunschweiger Hütte an’n Noordhang von’n Alpenhööftkamm. De höögste Barg in’t Rebeed von düssen Gletscher is de Schuchtkogel mit . Von dor flütt se na Noordwesten dör dat Pitztal. In Mittelberg nimmt se von links den Taschachbach op. Bet Mittelberg reckt ok de L 16, de von hier bet an’n Inn (Pitztalbrücke) dör dat Pitztal föhrt. De Kurs von de Pitze dreiht hier na Noorden un föhrt över Mandarfen, Tieflehn, Plangeroß, Weißwald, Köfels, Trenkwald, Neurur un Weixmannstall na Stillebach. Hier dreiht de Pitze bilütten na Noordwesten un flütt an Piösmes, Scheibe un Biedere langs na Sankt Leonhard im Pitztal. Över Eggenstall, Innerwald, Enger, Bichl, Unterrain, Scheibrand, Boden un Hairlach geiht dat na Zaunhof un denn wieder över Schußlehn, Rablesau, Ritzenried, Wiesle, Schön un Schönlarch na Jerzens. Dor dreiht de Pitze denn in en wieden Bagen op en Noordoost-Kurs. Hier doot op dat linke Över Wenns, Brennwald un Blons liggen un op dat rechte Leins un Ried. Toletzt münnt de Stroom bi Arzl im Pitztal güntsied von Karres in’n Inn. Dat Water flütt denn wieder över Inn un Donau in de Swarte See.

De Öörd wieder baven in’t Pitztal sünd jümmer wedder von Hoogwater bedrapen, wenn in’t Vörjohr un in’n Sommer Snee un Gletschers smölt. De Öörd wieder ünnen in’t Daal sünd dorgegen seker, denn hier löppt de Stroom dör en Klamm (de Arzler Pitzeklamm) un de Öörd doot so hoog an de Häng liggen, dat se vör dat Water seker sünd.

 Weblenken 

Kategorie:Stroom
Kategorie:Tirol